[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 9.10.2007

COM(2007) 571 окончателен

2007/0211 (CNS)

Предложение за

РЕГЛАМЕНТ НА СЪВЕТА

създаване на съвместно предприятие „Горивни клетки и водород“

(представена от Комисията) {SEC(2007) 1272}{SEC(2007) 1273}

ОБЯСНИТЕЛЕН МЕМОРАНДУМ

КОНТЕКСТ НА ПРЕДЛОЖЕНИЕТО |

110 | Основания и цели на предложението Съвместните технологични инициативи (СТИ) са въведени в Седмата рамкова програма (РП7)[1] като нов начин за създаване на публично-частни партньорства за научни изследвания на ниво Европейски съюз. СТИ са израз на твърдата решимост на ЕС за координиране на изследователските усилия, за да се укрепи европейското изследователско пространство и за да се постигнат целите по отношение на конкурентоспособността на Европа. СТИ възникват в процеса на работа на Европейските технологични платформи (ЕТП). В някои отделни случаи ЕТП са достигнали толкова амбициозен мащаб и обхват, че те ще се нуждаят от мобилизирането на сериозни обществени и частни инвестиции, както и значителни изследователки ресурси за осъществяване на важни елементи на техните стратегически планове за научни изследвания. СТИ се предлагат като ефикасно средство за посрещане на нуждите на тези ЕТП. В „Специфичната програма за сътрудничество“[2] горивните клетки и водородът са идентифицирани като една от шестте области, в които СТИ са особено уместни, заедно с аеронавтиката и въздушния транспорт, новаторските лекарства, компютърните системи със специално предназначение, наноелектрониката и глобалния мониторинг на околната среда и сигурността (ГМОС). Съвместното предприятие „Горивни клетки и водород“, което е резултат от технологичната платформа за „Водород и горивни клетки“, допринася за прилагането на плана за действие за технологии за околната среда (ETAP), както това е предвидено в Съобщение COM(2004) 38, в което настоящата технологична платформа е включена като приоритетно действие в рамките на ЕТАР. Горивните клетки са много безшумни и високоефективни преобразуватели на енергия, които могат да допринесат за значително кумулативно намаляване на емисиите на парникови газове и замърсители. Те предлагат гъвкавост в енергийния избор, тъй като те могат да ползват както водород, така и други горива от рода на природен газ, етанол и метанол. По своята същност горивните клетки, ползващи водород, са чисти преобразуватели на енергия, тъй като единственият отпадъчен продукт е водна пара, докато при другите видове, ползващи природен газ и други изкопаеми горива, има намаляване на вредните емисии, защото се използва по-малко гориво поради по-високата им ефективност. Въвеждането на водорода като гъвкав енергиен носител представлява положителен принос към постигането на енергийна сигурност и стабилизиране на цената на енергията, тъй като той може да бъде произведен от всеки първичен източник на енергия и поради това може да внесе разнообразие в избора на енергия за транспорта, който понастоящем е зависим от нефта в степен 98%. Той може да се използва в горивни клетки, да бъде изгарян за осигуряване на топлоенергия или за задвижване на турбини и двигатели с вътрешно горене като източник на задвижваща сила и електроенергия. Водородът може да се използва и за съхраняване на енергия. Така например, когато производството на възобновима електроенергия е по-голямо от търсенето, излишните количества енергия могат да бъдат използвани за производството на водород чрез електролиза, като по този начин ще се спомогне за интегрирането на възобновимата електроенергия в енергийния пазар. Въпреки че значителни фондове на ЕС са насочени към изследвания в областта на горивните клетки и водорода, които вече са включени в раздел „Енергийни и транспортни изследвания“ на РП7 като важен елемент на стратегията за научни изследвания, технологично развитие и демонстрация (НИТРД), няма вероятност тези технологии да бъдат на разположение за търговски цели в желаните кратки срокове. Съществува опасност промишлените разработки в областта на горивните клетки и водорода да изпаднат в застой и да се стигне до изоставане спрямо световните конкуренти. Факторите, които допринасят за това, включват: необходимите изследвания са често толкова комплексни, че нито една компания за горивни клетки и обществена изследователска институция не биха могли да ги проведат самостоятелно; липсата на договорен дългосрочен бюджетен план и на стратегически цели от технически и пазарен характер с цел да се поощри влагането на повече собствени ресурси от страна на промишлената и научна общност неоптималното използване на средствата, което води до празноти или дублирания в доста фрагментираната изследователска общност, занимаваща се с проблема; недостатъчен размер на средствата за една интегрирана програма, обхващаща диапазона от фундаменталните изследвания до широкомащабните демонстрации на равнище ЕС; Европейският сектор, занимаващ се с горивните клетки, е разпокъсан в различни държави и области на дейност (академични институции, нови промишлени компании, МСП в областта на високите технологии), а това ограничава обмена и натрупването на знания и опит; също така са необходими технологични нововъведения, за да се подобри работата, надеждността на материалите и устойчивостта и да се намалят системните разходи, за да отговори на очакванията на потенциалните клиенти. При липса на ясно очертана и съгласувана индустриална програма за НИТРД, която да може да използва публични и частни източници на инвестиции за НИТРД на европейско равнище, усилията за справяне със застоя в изследванията и за разработване на технологични нововъведения ще продължават да се извършват по един разпокъсан и неструктуриран начин Една публично-частна СТИ, която да се приложи в рамките на съвместно предприятие въз основа на член 171 от ДЕО, би позволила на големите компании и МСП на територията на целия ЕС, в това число и новите държави-членки, да си сътрудничат помежду си, а и с други заинтересовани страни, с оглед постигане на следните общи цели: да се направи възможен напредъкът на пазара на горивни клетки и водородни технологии, за да се позволи на пазарните сили да доведат до генериране на значителни обществени ползи; да се изведе Европа на челно място в технологиите в областта на горивните клетки и водорода в световен мащаб; да се достигне критична маса от изследвания, за да могат представителите на промишлеността, публичните и частните инвеститори, отговорните лица и други заинтересовани страни с увереност да започнат една дългосрочна програма; да се наберат допълнителни промишлени, национални и регионални инвестиции за НИТРД; да се изгради европейското изследователско пространство чрез тясно сътрудничество с извършващите изследвания на национално и регионално равнище, като при все това са спазва принципът на субсидиарност; да се интегрират изследователските, развойните и демонстрационните дейности, да се съсредоточат усилията върху постигането на дългосрочна устойчивост, а също така и на промишлените цели за конкурентни равнища на разходи, работа и устойчивост и да се преодолее критичния технологичен застой; да се стимулират нововъведенията и възникването на нови вериги за създаване на стойност, в това число и МСП; да се улесни взаимодействието между промишлеността, университетите и изследователските центрове в областта на фундаменталните изследвания; да се поощри участието на новите държави-членки и на страните кандидатки; да се извършат широкообхватни социално-икономически и технологични изследвания, за да се оцени и наблюдава технологичният прогрес и пречките за въвеждане на пазара, които не са от технически характер; да се извършат изследвания с оглед подкрепа на разработването на нови и преразглеждането на съществуващите нормативни документи и стандарти, за да се отстранят изкуствените пречки за достъп до пазара, а също така да се подкрепят взаимозаменяемостта, оперативната съвместимост, трансграничната търговия с водород и външните пазари, като същевременно с това се гарантира безопасната експлоатация и не се спират нововъведенията. да се предостави достоверна информация на широката общественост относно безопасността на водорода и ползата от новите технологии за околната среда, сигурността на снабдяването, енергийните разходи и заетостта. Общ контекст Енергията е от фундаментално значение за съвременното общество и за устойчивото развитие. Всеки недостиг на енергия или несигурност би довел до сериозни последици за хората, обществото и бизнеса, както непосредствено, така и при съставяне на планове за бъдещето. Неотдавнашните смущения и бъдещата несигурност в снабдяването с нефт и газ, водещи до нестабилност на цените, забавят икономическия растеж и водят до покачване на инфлацията и безработицата, а също и до занижаване на стойността на финансовите и други активи. Запасите от нефт и газ намаляват, а според някои експерти скоро ще се стигне до максимум в производството[3]; със сигурност оставащите запаси са все повече концентрирани в малко на брой държави, до които политическият достъп е ограничен, а сигурността на доставките ще бъде важен проблем за повечето индустриализирани държави и по-конкретно за ЕС. В контекста на конкурентните и постепенно интегриращи се световни транспортни и енергийни пазари, търсенето на енергия бързо нараства в нововъзникващите икономики. В световен мащаб ние сме изправени пред проблема с промяната на климата при нарастващи нива на парниковите газове. Съществуват много неясноти, но водещите учени са съгласни с това, че едно голямо намаляване на емисиите на парникови газове е необходимо веднага и че то трябва да бъде поддържано за дълго[4]. Настоящата структура на промишлените дейности в областта на горивните клетки и водорода в Европа е незадоволителна и води до загриженост за способността ѝ да се приспособи към промените. Въпреки че ЕС има някои научноизследователски съоръжения на световно равнище и например е водещ в света в областта на горивните клетки за големи подводници и на мембраните за горивни клетки, промишлеността е общо взето недоразвита и все още не са налице широкомащабни производствени процеси и разгърната инфраструктура за презареждане, също така липсва и обслужващият сектор - например обучен персонал. За промишлеността на горивните клетки в световен мащаб са характерни големите корпорации и много малки, изключително новаторски МСП. В Европа има много такива МСП и е изключително важно техният новаторски потенциал да бъде реализиран, тъй като тези предприятия могат да бъдат гръбнакът не една европейска верига за доставка на компоненти. Отраслите в областта на горивните клетки и водорода са тясно взаимосвързани, но не изцяло взаимозависими. Характерът и степента на конкуренция в двете промишлени области са изключително комплексни. Употребата на водород на едро в преработвателната промишленост е добре установена отдавна и промишлените предприятия виждат пред себе си перспектива за нови пазари в областта на транспорта и енергията, която би се появила при едно по-широко внедряване на технологии, свързани с горивните клетки от една страна, а друга – с внедряването на двигатели, използващи водород. Същевременно с това, производителите на горивни клетки, които са едва в началния период на започване на работа, не са изцяло зависими от водорода, тъй като някои горивни клетки могат да използват алтернативни горива, в това число природен газ, метанол и етанол. Новите участници на пазара, използващи технологии в областта на горивните клетки и водорода, се сблъскват с пречки за достъп, които са поставени пред тях от заинтересовани страни, имащи големи икономически интереси, инвестирани в отраслите и инфраструктурата, които могат да бъдат заплашени при промяна в енергийния избор. Достъпът до пазара е затруднен допълнително от липсата на ценообразувателен механизъм, който да поощрява интернализирането на външните разходи[5] (например цената на водорода); необходимите дългосрочни инвестиции, за да се премине към ново поколение продукти и поетапно да се изгради инфраструктура за горивни клетки и водород; и трудностите за установяване на обща нормативна уредба, правилници и стандарти, за да се улесни развитието на световния пазар. Необходима е интегрирана стратегия, за да се доведат до максимум ползите от преходните технологии с горивни клетки, използващи природен газ, биогаз, метанол и етанол, а ако е възможно в комбинация с улавяне и съхранение на въглерод (УСВ), както и за да се проучат пазарните ниши по един планиран и оптимизиран начин с цел избягване на икономически смущения. Годишният оборот на промишлеността в областта на горивните клетки в света през 2005 г. възлиза на около 300 милиона EUR, като пазарното разпределение е следното – 52% за Северна Америка, 14 % за Япония, 12 % за Европа и 22 %, разпределени в останалата част на света. В Европа има относително по-малко компании в сравнение със Северна Америка и Япония, които разработват свои собствени технологии за батерии от горивни клетки и за компоненти – особено за пътния транспорт. Частните инвестиции за НИТРД се оценяват на около 700 милиона EUR, от които 78 % са направени в Северна Америка и само 10 % в Европа. Европейската промишленост има нужда от допълнителен стимул да инвестира в тези технологии, за да бъде по-конкурентоспособна. Основни конкуренти отбелязват напредък с амбициозни програми за интегрирани изследвания и развой, съставени така, че да водят до пускането на пазара на продукти и до естествено, неофициално (de facto) установяване на стандарти, които по-късно появилите се участници ще следва да съблюдават. В едно проучване[6] на ЕК се преценява, че ЕС е 5 години след Япония и Северна Америка в областта на демонстрирането на превозни средства с горивни клетки. Американските и японските програми са стратегически управлявани в тясно сътрудничество със съответните отрасли. Щатският Департамент по енергетика е разработил план за пазарно позициониране на водорода ('Hydrogen Posture Plan')[7], който е резултат от консултациите с основните заинтересовани страни. Министерството на икономиката, търговията и промишлеността (МИТП) в Япония предоставя целева помощ за фундаментални изследвания. В допълнение към това, Япония подпомага амбициозни програми за системи от горивни клетки за комбинирано производство на топло- и електроенергия за дома, развитие на инфраструктурата за доставка на водород и за изпробване на редица възможности за производство на водород в рамките на „Конференция на Япония за комерсиализация на горивни клетки“[8]. Американските и японските програми разполагат с добре развити процеси за управление на изследователското и технологично утвърждаване, които трудно могат да бъдат постигнати при сегашната разпокъсаност на изследователската общност в ЕС. Съвместното предприятие би поставило ЕС в позиция на равнопоставеност чрез учредяване на един юридически субект, който да управлява всички фондове за СТИ, идващи от публичния и частния сектор в рамките на договори за научни изследвания, технологично развитие и демонстрация, с цел разработване на ключовите технологии в областта на горивните клетки и водорода. Съществуващи разпоредби в обхвата на предложението Няма действащи разпоредби в областта, за която се отнася предложението. |

Съгласуваност с други политики и цели на Съюза Като една от инициативите, започнати през януари 2007 г. в съобщението „Енергия за един променящ се свят – енергийна политика за Европа“[9], Европейската комисия понастоящем разработва „Европейски стратегически план за енергийните технологии“ (План SET)[10] с цел насочване посоката на развитие на нововъведенията в областта на енергийните технологии през следващите десетилетия, а също така с цел разработване на ефективни, нисковъглеродни технологии, в това число технологии с горивни клетки и водород, и с цел по-устойчива енергийна система. Европейският парламент прие писмена декларация[11] през май 2007 г., в която институциите на ЕС се призовават да подкрепят технологиите в областта на горивните клетки и водорода за преносимо и стационарно използване и пренос чрез партньорство със заинтересовани региони и градове, МСП и организации на гражданското общество. Предложеният регламент е съгласуван с политиките на Общността в областта на научните изследвания. Регламентът също е в съответствие с възобновената стратегия от Лисабон[12] и с целите от Барселона за инвестиране от страна на ЕС на 3 % от своя БВП в научноизследователската и развойна област до 2010 г. Седмата рамкова програма (РП7) (2007-2013) играе важна роля в това Европа да постигне тези цели. Програмата е също и отражение на единодушното мнение, че Европа трябва да удвои усилията си, за да подобри възвращаемостта на своите инвестиции в НИТРД с цел да бъде добре оборудвана като една конкурентоспособна и динамична икономика, основана на познанието. Предложената инициатива е част от цялостната амбициозна стратегия на Общността, насочена към преодоляване на изоставането в областта на нововъведенията, която включва предложението за създаване на Европейски институт за технологии. |

Консултация със заинтересовани страни и оценка на въздействието |

Консултации със заинтересовани страни и използване на експертен опит |

211 | При изготвянето на предложенията си за създаване на съвместни технологични инициативи, Комисията взе предвид становищата, изразени от много заинтересовани страни, представляващи научните среди и промишлеността в рамките на широкообхватна консултация с участието на държавите-членки и Европейския парламент. Комисията също така се консултира с Европейската платформа за технологии в областта на горивните клетки и водорода[13], в следствие на което бе изготвен стратегически план за научни изследвания, стратегия за развитие и план за внедряване 2006, който е основният документ за справки, където са изложени техническите и пазарни цели за технологиите в областта на горивните клетки и водорода в рамките на "Snapshot 2020". Планът за внедряване излага приоритетите за една подробна, интегрирана програма за НИТРД, с разчет на времето и препоръчителните бюджетни средства за период от седем години, за да се ускори пускането на пазара на новите технологии. Огледалната група от държавите-членки от платформата в областта на горивните клетки и водорода също бе обект на консултации на всеки един етап от процеса. Освен на органите на платформата в областта на горивните клетки и водорода, информация бе разпространена чрез интернет страницата на платформата и чрез информационни бюлетини, като така се даде възможност на заинтересованите страни да направят своя принос в дебата. Заинтересованите страни включваха първоначални производители оборудване , компании за оборудване в областта на горивните клетки и енергетиката, в това число и много МСП[14], компании за доставка на електроенергия, промишлени газови компании, енергийни компании, университети и научни центрове. Тригодишният процес на консултации с участието на няколкостотин заинтересовани страни включваше обществена консултация в Интернет относно горепосочените документи, свързани с платформата, принос по линия на научни проекти от ЕО, проучвания на широкообхватното социалноикономическо и екологично въздействие на технологиите в областта на горивните клетки и водорода, а също така и относно икономическата приложимост на тяхното внедряване. Комисията също така организира четири големи конферентни прояви (три общи събрания и т.нар. Technical Review Days), а също и семинари, насочени към регионите и научната общност. Група за съвместен преглед, включваща четирима световно признати, независими експерти, бе ангажирана да предостави помощ при финализирането на Оценката на въздействието[15]. |

230 | Оценка на въздействието Предложението за Регламент на Съвета бе подложено от страна на Комисията на оценка на въздействието, която сравни потенциалното въздействие СТИ с алтернативните възможности, по-конкретно при евентуално запазване на статуквото (РП7 плюс националните и регионални действия). Заключението на оценката е, че Съвместната технологична инициатива има определени предимства пред варианта, в който се запазва статуквото: периодът до пускане на пазара се скъсява с между 2 и 5 години – не може да се придава прекалено голямо значение на това бъдеш пръв на нов пазар, а това се отплаща чрез намаляване на общата инвестиция, като по-бързо се достига рентабилност и укрепване на конкурентното положение на тези, които са стъпили рано на пазара, а много от тях могат да бъдат и МСП. дългосрочният ангажимент и ясно определеният бюджет стимулират доверието от страна на публичните и частните инвеститори; допълняемост: принципът на съфинансиране ще натрупа поне 600 милиона EUR повече, отколкото ако се запази статуквото, а това представлява почти два и половина повече частни инвестиции в наука; по-ранното извличане на ползи от подобряването на енергийната ефективност и сигурността на доставките и от намаляването на емисиите на парникови газове и замърсяването. В сравнение със ситуацията на запазване на статуквото, увеличаването на разходите за НИТРД, предизвикано от СТИ може потенциално да намали времето за достигане на рентабилност с 2-5 години, а също и да намали общите разходи с около 20-30%. Положителното влияние върху конкурентоспособността на ЕС в краткосрочен, средносрочен и дългосрочен план, според индикациите, получени при експерименталните симулации, би било съпътствано от ползи от обществен интерес от порядъка на десетки милиарди EUR поради намаляване на емисиите на парникови газове и замърсяването, подобрена сигурност на доставките на енергия, по-устойчив транспортен сектор, по-висока ефективност и по-чисто производство и потребление на енергия за периода 2025 – 2050 г. |

Правна рамка на предложението |

305 | Обобщение на предложеното действие Предложението съдържа регламент на Съвета за създаване на съвместното предприятие „Горивни клетки и водород“. |

310 | Правно основание Правното основание на предложението е член 171 от Договора за създаване на Европейската общност. |

320 | Субсидиарност и пропорционалност Принципът на субсидиарност се прилага, тъй като предложението не е в рамките на изключителната компетенция на Европейската общност. Целите на предложението не могат да бъдат постигнати напълно от държавите-членки поради мащаба на начинанието, което е извън възможностите за самостоятелно действие на която и да е държава-членка. Натрупването и координирането на усилията в научната и развойната сфера на равнището на ЕС дават по-добри шансове за успех предвид наднационалния характер на инфраструктурата и технологиите, които ще се разработват, а също така и поради нуждата от събиране на достатъчен обем ресурси. Намесата от страна на Европейската общност ще помогне при рационализирането на изследователските програми и ще гарантира оперативна съвместимост на разработваните системи не само чрез общи преднормативни изследвания, които да подпомогнат изготвянето на стандарти, но и чрез фактическата (неофициална) стандартизация, която ще се появи в следствие на тясното научно сътрудничество и наднационалните демонстрационни проекти. Тази стандартизация ще отвори по-широк пазар и ще поощри конкуренцията. Обхватът на предложението следва да окуражи държавите-членки да поемат допълващи инициативи на национално равнище, в духа на укрепване на европейското изследователско пространство – всъщност основната цел на СТИ е да мобилизира тези национални и регионални програми, за да могат те да извлекат най-добра полза от общите усилия. В съответствие с принципа на пропорционалност разпоредбите на този регламент не преминават извън рамките на това, което е необходимо за постигането на неговите цели. |

Избор на инструмент |

341 | Предложени инструменти: регламент. Други средства не са подходящи поради следната причина: създаването на предприятие, в което участва Общността, изисква регламент на Съвета. |

ОТРАЖЕНИЕ ВЪРХУ БЮДЖЕТА |

401 | „Правният финансов разчет“, приложен към настоящия проект за регламент, дава информация за бюджетните последици и човешките и административни ресурси, а също така предоставя ориентировъчни данни за периода 2007-2013 г.. Бюджетът на ЕО, на обща стойност 470 милиона EUR, ще идва от следните бюджетни редове, предвидени за следните програми по РП7, насочени специално към сътрудничество: „Енергетика“; „Нанонауки, нанотехнологии, материали и нови производствени технологии“; „Транспорт“ (включително „Аеронавтика“); и „Околна среда“ (в това число и „Изменение на климата“) в ГД „Изследвания“ и „Транспорт“ в ГД „Енергетика и транспорт“. Административните разходи на съвместното предприятие „Горивни клетки и водород“ ще бъдат покрити по равно (50/50) от ЕО и Промишлена група (ПГ) още от самото начало. Ако бъде създадена изследователска група, която да се присъедини към съвместното предприятие „Горивни клетки и водород“, то тази изследователска група ще разполага с едно място в управителния съвет и следва да покрие 1/12 от административните разходи. Изследователските дейности се финансират съвместно от ЕО, ПГ и участващите университети, публични изследователски центрове и т.н., като приносът на ЕО се плаща в брой, а приносът на участниците в проектите е в натура. |

Допълнителна инфромация |

510 | Преходен период |

511 | Работната програма 2007 предвижда координационно и помощно действие като „преходна“ дейност с цел подробна подготовка за СТИ през 2007-2008 г. |

Преглед |

ЕК ще представя годишен доклад за напредъка, постигнат от СП „Горивни клетки и водород“. ЕК ще извърши междинен преглед и окончателен преглед при прекратяване на СТИ. Освобождаване от изпълнението на бюджета на Съвместното предприятие „Горивни клетки и водород“ се прави от Европейския парламент, по препоръка на Съвета с оглед спецификата на СТИ като публично-частно партньорство. Клауза за преразглеждане/преработка/край на валидността Предложението включва клауза за преразглеждане. Предложението включва клауза за край на валидността. |

- 2007/0211 (CNS)

Предложение за

РЕГЛАМЕНТ НА СЪВЕТА

създаване на съвместно предприятие „Горивни клетки и водород“ (Текст от значение за ЕИП)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност и по-специално член 171 от него,

като взе предвид предложението на Комисията[16],

като взе предвид мнението на Европейския парламент[17],

като взе предвид становището на Европейския икономически и социален комитет[18],

като има предвид, че:

(1) Решение № 1982/2006/ЕО на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007-2013)[19], (наричана по-долу за краткост „Седмата рамкова програма“), предвижда, че Общността ще допринесе за създаването на дългосрочни публично-частни партньорства под формата на съвместни технологични инициативи (наричани по-долу СТИ), които ще бъдат реализирани чрез съвместни предприятия по смисъла на член 171 от Договора за ЕО. Тези СТИ са резултат от дейността на европейските технологични платформи (наричани по-долу ЕТП), създадени в рамките на Шестата рамкова програма, и обхващат избрани аспекти на научните изследвания в съответната област. Те трябва да съчетават инвестиране от страна на частния сектор и публично европейско финансиране, включително финансиране от Седмата рамкова програма;

(2) Решение № 971/2006/ЕО на Съвета от 19 декември 2006 г. относно тематичната програма „Сътрудничество“ за изпълнение на Седмата рамкова програма на Европейската общност за научни изследвания, технологично развитие и демонстрационни дейности (2007-2013)[20] подчертава необходимостта от амбициозни паневропейски публично-частни партньорства за ускоряване на разработването на значими технологии и за широка научноизследователска дейност на нивото на Общността, включително, по-специално, чрез СТИ.

(3) Лисабонската стратегия за растеж и трудова заетост подчертава необходимостта от създаване на благоприятни условия за инвестиране в знанието и нововъведенията в Общността, с цел да се даде тласък на конкурентоспособността, растежа и разкриването на работни места.

(4) В своите заключения от 3 март 2003 г., от 22 септември 2003 г. и от 24 септември 2004 г., Съветът подчертава значението на по-нататъшно развитие на дейности след 3-процентовия план за действие за изследователската дейност и за иновационната политика[21], включително развитието на нови инициативи, насочени към засилване на сътрудничеството между промишлеността и публичния сектор във финансирането на изследователската дейност за укрепване на транснационалните публично-частни връзки;

(5) През ноември 2003 г. Европейският съвет прие Европейска инициатива за растеж, както е описано подробно в Съобщение на Комисията[22]. Тази инициатива, в рамките на програмата за бърз старт, включва част за проекти в област „Водородна икономика“ на обща стойност 2,8 млрд. EUR за периода 2004-2015 г. и с възможност за финансиране по рамковите програми за НИТРД и от структурните фондове.

(6) През май 2003 г. Група на високо равнище по проблемите на горивните клетки и водорода представи доклад, озаглавен „Водородна енергия и горивни клетки – концепция за нашето бъдеще“, в който се препоръчва освен всичко останало и създаване на партньорство в областта на горивните клетки и водорода, осезаемо увеличение на бюджета за НИТРД, а също така и пилотна и демонстрационна програма, за да се разшири обсегът на дейностите по технологично утвърждаване към сферата на пазарното развитие.

(7) През декември 2003 г. Комисията подпомогна създаването на Европейската платформа за технологии в областта на водорода и горивните клетки, като обедини заинтересованите страни в едно съвместно усилие за реализиране на визията на Групата на високо равнище. През март 2005 г. технологичната платформа прие Стратегически план за научни изследвания и Стратегия за развитие, целящи да ускорят разработването и пускането на пазара в Общността на технологии в областта на горивните клетки и водорода.

(8) Технологичните предизвикателства пред горивните клетки и водорода са изключително комплексни и мащабни, а разпокъсаността на техническите компетенции е твърде голяма. Следователно, за да се постигне критична маса по отношение на мащаба на дейностите, високите постижения и потенциала за нововъведения, справянето с това предизвикателство е необходимо да стане по-един съсредоточен и съгласуван начин на равнището на ЕС. Всичко това, в едно с потенциалния принос към политиките на Общността и по-конкретно в областта на енергията, околната среда, транспорта, устойчивото развитие и икономическия растеж, изисква прилагането в този отрасъл на подход в рамките на СТИ.

(9) Целта на СТИ „Горивни клетки и водород“ се състои в прилагането на програмата за изследвания, технологично развитие и демонстрационни дейности в Европа в областта на горивните клетки и водорода. Тези дейности следва да бъдат извършени в сътрудничество и с участието на заинтересованите страни от промишлеността, в това число и МСП, изследователски центрове, университети и регионите.

(10) Имайки предвид публично-частното партньорство с участието на основните заинтересовани страни и неговата дългосрочна дейност, създадените общественосоциалноикномически ползи за европейските граждани, набирането на финансови ресурси и съфинансирането на НИТРД дейностите в областта на горивните клетки и водорода, предоставено от Комисията и промишлеността, необходимите високоспециализирани научни и технически познания и отчитайки промишлените права на собственост, изключително важно е да се създаде Съвместно предприятие „Горивни клетки и водород“ (наричано оттук нататък СП ГКВ) в съответствие с член 171 от Договора. Правният субект следва да осигури координирано използване и ефективно управление на средствата, предвидени за СТИ в областта на горивните клетки и водорода. За да се гарантира правилното управление на дейностите, които са започнали, но не са завършени по време на Седмата рамкова програма (2007-2013 г.), Съвместното предприятие ГКВ трябва да бъде създадено за първоначален период от 10 години, който да приключи на 31 декември 2017 г. Този срок може да бъде удължаван.

(11) Целите на Съвместното предприятие ГКВ следва да бъдат преследвани чрез обединяване на средствата от публичния и частния сектор за подкрепа на дейностите в областта на НИТРД, с оглед увеличаване на общата ефективност на европейските научноизследователски усилия и ускоряване на разработването и внедряването на технологии на базата на горивни клетки и водород. За постигането на тази цел Съвместното предприятие ГКВ трябва да бъде в състояние да организира публикуването на конкурентни покани за предложения за проекти, целящи прилагането на изследователските, технологично-развойните и демонстрационните дейности. Изследователски дейности трябва да зачитат фундаменталните и етичните принципи, приложими към Седмата рамкова програма.

(12) Учредители на СП ГКВ следва да бъдат Европейската общност и Промишлената група на СТИ ГКВ (наричана оттук нататък „Промишлената група“), която представлява интересите на промишлеността и е отворена за частни дружества. Изследователска група може да стане член на СП ГКВ.

(13) Административните разходи на СП ГКВ ще бъдат покрити по равно и в брой от ЕО и Промишлена група (ПГ) още от самото начало. Ако се създаде Изследователска група, тя следва да покрие 1/12 от административните разходи.

(14) Оперативните разходи за НИТРД следва да бъдат финансирани от Общността и частния сектор.

(15) Съвместното предприятие ГКВ следва да бъде учредено като орган от Общността и да се предвиди възможност то да бъде освободено от изпълнение на своя бюджет от Европейския парламент по препоръка на Съвета. Все пак трябва да се отчита и спецификата, дължаща се на естеството на СТИ, доколкото се касае за публично-частно партньорство, и по-специално на вноските на частния сектор в неговия бюджет.

(16) Съвместното предприятие ГКВ следва да приеме, след предварителна консултация с Комисията, специални финансови разпоредби, основаващи се на Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности[23]. Тези разпоредби следа да бъдат взети предвид, когато възникнат специфични оперативни нужди, по-конкретно, при нужда от комбиниране на средства от Общността и частния сектор.

(17) Правилата за организацията и дейността на Съвместното предприятие ГКВ трябва да бъдат определени в устава на Съвместното предприятие ГКВ, както това е изложено в приложението.

(18) Съвместното предприятие ГКВ ще изпълнява задълженията, произтичащи от международните споразумения. За тази цел то трябва да се разглежда като международен орган по смисъла на член 22 от Директива 2004/17/EО на Европейския парламент и на Съвета от 31 март 2004 г. относно координиране на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги[24], и на член 15 от Директива 2004/18/EО на Европейския парламент и на Съвета от 31 март 2004 г. относно координирането на процедурите за възлагане на обществени поръчки за строителство, услуги и доставки[25].

(19) Политиката, касаеща правата на интелектулна собственост, следва да предвиди осигуряване на права на собственост за участниците в проектите, които да се считат за собственици на промишлена собственост, създадена чрез СТИ ГКВ, а също и да направи възможно правилното ползване на тези права.

(20) Необходимо е да се вземат подходящи мерки за предотвратяване на нередности и измами и да се предприемат необходимите стъпки за възстановяване на средства, които са загубени, платени по погрешка или неправилно използвани в съответствие с Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности[26], Регламент (ЕО, Евратом) № 2185/96 на Съвета от 11 ноември 1996 г. относно проверки и инспекции на място, извършвани от Комисията за защита на финансовите интереси на Европейските общности срещу измами и други нередности[27], и Регламент (ЕО) № 1073/1999 на Европейския парламент и на Съвета относно разследвания, провеждани от Европейската служба за борба с измамите (OLAF)[28].

(21) В качеството си на орган с юридическа правосубектност, Съвместното предприятие ГКВ следва да носи отговорност за своите действия. Когато това е приложимо, следва да се предвиди компетентност на Съда на Европейските общности за решаване на спорове, които възникват във връзка с дейността на съвместното предприятие.

(22) Тъй като целта на действието, което трябва да се предприеме, а именно създаването на съвместното предприятие ГКВ, не може да бъде постигната в достатъчна степен от държавите-членки, поради наднационалното естество и мащаба на изследователско предизвикателство, което изисква секторно и трансгранично обединяване на допълнително знание и финансови средства и следователно може по-добре да се постигне на общностно равнище, Общността може да приеме мерки, в съответствие с принципа на субсидиарност съгласно член 5 на Договора. В съответствие с принципа на пропорционалност, посочен в този член, настоящият регламент не излиза извън необходимото за постигането на тази цел.

ПРИЕ НАСТОЯЩИЯ РЕГЛАМЕНТ:

Член 1 Предприятие

1. За целите на изпълнението на съвместната технологична инициатива (СТИ) „Горивни клетки и водород“, с настоящия регламент се учредява съвместно предприятие (наричано оттук нататък СП ГКВ) по смисъла на член 171 от Договора за срок, който изтича на 31 декември 2017 г. Този период може да бъде продължен чрез изменение на настоящия регламент.

2. Съвместното предприятие ГКВ притежава правосубектност. В държавите-членки то се ползва от най-широката юридическа правосубектност, която се предоставя на юридическите лица съгласно законодателството на тези държави. То може, по-специално, да придобива или да се разпорежда с движима и недвижима собственост и да бъде страна по юридически производства.

3. Съвместното предприятие ГКВ се разглежда като международен орган по смисъла на член 22, буква в) от Директива 2004/17/EО и на член 15, буква в) от Директива 2004/18/EО.

4. Съвместното предприятие ГКВ е разположено в Брюксел, Белгия.

5. Уставът на Съвместното предприятие ГКВ се съдържа в приложението.

Член 2 Цели и задачи

1. Съвместното предприятие ГКВ допринася за прилагането на Седмата рамкова програма (2007-2013) на Европейската общност за научни изследвания, технологично развитие и демонстрации и по-специално на задачите от програмата, насочена специално към сътрудничество, в следните области: „Енергетика“, „Нанонауки, нанотехнологии, материали и нови производствени технологии“, „Околна среда (в това число и „Изменение на климата“) и „Транспорт“ (включително и „Аеронавтика“).

2. То следва по-специално:

(а) да подкрепя научните изследвания, технологичното развитие и демонстрацията (НИТРД) в държавите-членки и асоциираните държави по един съгласуван начин, за да се преодолеят пазарните неуспехи и да се насочи вниманието към разработката на пазарни приложения и така се улеснят допълнителните промишлени усилия за бързо внедряване на технологиите в областта на горивните клетки и водорода.

(б) да подпомага постигането на изследователските приоритети на СТИ ГКВ, особено чрез предоставяне на безвъзмездни средства след публикуването на конкурентни покани за предложения.

(в) да насърчава увеличаване на публичните и частните инвестиции в изследователски дейности в технологиите в областта на горивните клетки и водорода в държавите-членки и асоциираните държави;

(г) да сключва договори за обществени поръчки за услуги и доставки, необходими за работата на Съвместното предприятие ГКВ;

(д) да осигурява ефикасността и ефективността на СТИ в областта на горивните клетки и водорода.

Член 3 Членове

1. Членове-учредители на Съвместното предприятие ГКВ (наричани по-долу „учредителите”) са:

(а) Европейската общност, представлявана от Комисията, и

(б) Промишлената група в рамките на Европейската съвместна технологична инициатива в областта на горивните клетки и водорода (международна асоциация с нестопанска цел), учредена по законодателството на Белгия (наричана по-долу „промишлена група“).

2. Изследователска група, която да представлява изследователските организации с нестопанска цел, университетите и изследователските центрове, може да стане член (оттук нататък „член“) при условие, че е учреден правен субект, който да представлява научната общност. Ако се създаде Изследователска група, тя ще има едно място в Управителния съвет.

Член 4 Органи

1. Органи на Съвместното предприятие ГКВ са:

(а) Управителният съвет,

(б) Програмната служба.

2. Консултативни органи на Съвместното предприятие ГКВ са:

(а) Група на високо равнище, представляваща държавите-членки[29], и

(б) Научен комитет.

3. Общото събрание на заинтересованите страни е форум за косултации относно напредъка, актуалното състояние, бъдещите тенденции и посока на научните дейности.

Общото събрание на заинтересованите страни е отворено за представители на публичния и частния сектор, международни групи на заинтересованите от държавите-членки, а също така и за трети държави. То се свиква веднъж годишно.

Член 5 Източници на финансиране

1. Дейностите на Съвместното предприятие ГКВ се финансират съвместно чрез участия от неговите учредители и членове. Освен това, се приема и принос към проектите от държавите-членки, асоциираните държави, регионите и други заинтересовани страни, споделящи целите на СТИ.

2. Административните разходи се поемат по равно и в брой от ЕО и Промишлена група (ПГ) още от самото начало. Ако се създаде Изследователска група, тя поема 1/12 от административните разходи. В такъв случай участието на Комисията ще бъде съответно намалено.

3. Оперативните разходи за НИТРД се финансират съвместно чрез финансово участие на Общността и чрез участие в натура от страна на частните юридически субекти, участващи в дейностите, в размер съответно най-малко равен на участието на Общността.

4. Максималното участие на Общността за административните разходи на СП ГКВ и оперативни разходи е 470 милиона EUR. Преценява се, че оперативните разходи няма да надхвърлят 20 милиона EUR. Средствата се вземат от специалната програма „Сътрудничество“ за изпълнение на Седмата рамкова програма на Европейската общност за научни изследвания, технологично развитие и демонстрационни дейности (2007-2013), като се изпълнява бюджетът на Общността в съответствие с разпоредбите на член 54, параграф 2, буква б) от Регламент (ЕО, Евратом) № 1605/2002. Условията за финансовата вноска на Общността се определят в общо споразумение и годишни финансови споразумения, сключвани между Комисията, от името на Общността, и Съвместното предприятие ГКВ.

5. Ако не се осигури финансиране след 2013 (когато приключва РП7), през периода 2014-2017 г. ще бъдат продължени само проекти, за които е било подписано споразумение за безвъзмездна помощ най-късно до 31 декември 2013 г.

Член 6 Участие в проекти

1. Участието в проекти е отворено за юридически субекти и международни организации, установени в държава-членка, асоциирана държава или трета държава, когато те отговарят на установените минимални условия.

2. Минималните условия, които трябва да бъдат удовлетворени с цел участие в проекти, финансирани от СП ГКВ, са следните:

(а) трябва да участват поне три юридически лица, като всяко едно от тях трябва да бъде установено в държава-членка или асоциирана държава, като не е допустимо две от тях да бъдат установени в една и съща държава-членка или асоциирана държава;

(б) трите юридически лица трябва да бъдат независими едно от друго, както това е определено в член 6 на Регламент (ЕО) № 1906/2006 на Европейския парламент и на Съвета за определяне на правила за участието на предприятия, научноизследователски центрове и университети в дейности по Седмата рамкова програма и за разпространение на резултатите от научните изследвания (2007—2013 г.)[30];

(в) поне едно от юридическите лица трябва да бъде член на Промишлената група или на Изследователската трупа, ако такава изследователска група бъде създадена.

3. Юридическите лица, които желаят да участват в даден проект, сформират консорциум и определят един от своите членове да изпълнява ролята на негов координатор. По принцип координаторът трябва да бъде член на Промишлената група или на Изследователската трупа, ако такава изследователска група бъде създадена. Изключенията се одобряват от Управителния съвет.

4. Минималното условие за договорите за услуги и доставки, помощни дейности, проучвания и обучение, финансирани от СП ГКВ, е участието на едно юридическо лице.

Член 7 Допустимост за финансиране

1. Вноската на Общността в Съвместното предприятие ГКВ за финансирането на дейности по НИТРД, се предоставя вследствие на конкурентна процедура на покани за представяне на предложения.

2. В изключителни случаи, СП ГКВ може да обявява търгове, ако това се счете за уместно за ефективното преследване на изследователските цели.

3. Частните юридически лица, удовлетворяващи всички критерии по-долу, отговарят на следните условия за финансиране:

(а) те са установени в държава-членка или седалището им, централното им или основно място на стопанска дейност, се намира в държава, подписала Споразумението за европейското икономическо пространство, или пък асоциирана държава или държава кандидатка;

(б) те извършват подходящи дейности в областта на НИТРД, промишлената употреба или внедряване на горивни клетки и/или водород, и/или конкретни планове за извършването на подобни дейности на територията на Европейския съюз или Европейското икономическо пространство.

4. Следните категории също могат да отговарят на условията за финансиране:

(а) публични организации с нестопанска цел, установени в държава-членка, асоциирана държава, държава кандидатка или в ЕИП, в това число и средни и висши училища;

(б) международни организации, които имат правосубектност съгласно международното публично право, както и специализирани агенции, създадени от такива междуправителствени организации;

(в) юридически лица от трети държави, при условие, че Управителният съвет счете, че тяхното участие е от изключителна полза за проекта.

Член 8 Финансови разпоредби

1. Финансовите разпоредби на Съвместното предприятие ГКВ се основат на принципите на Регламент № 1605/2002. Те могат да се отклоняват от Регламент № 1605/2002 съобразно специфичните оперативни потребности на Съвместното предприятие ГКВ, като за това е необходимо предварителното съгласие на Комисията.

2. СП ГКВ разполага със собствен капацитет за вътрешен одит.

Член 9 Правилник за длъжностните лица

1. По отношение на персонала на Съвместното предприятие ГКВ се прилагат правилникът за длъжностните лица на Европейските общности, Условията за работа на другите служители на Европейските общности и правилата, съвместно приети от институциите на Европейската общност за целите на прилагането на този правилник и условия за работа.

2. Съвместното предприятие ГКВ упражнява по отношение на своя персонал правомощията, които са предоставени на органа по назначението с Правилника за длъжностните лица на Европейските общности и на органа, упълномощен да сключва трудовите договори, с Условията за работа на другите служители на Европейските общности.

3. Управителният съвет приема, съгласувано с Комисията, необходимите мерки по прилагането, при спазване на разпоредбите на член 110 от Правилника за длъжностните лица на Европейските общности и на Условията за работа на другите служители на Европейските общности.

Член 10 Привилегии и имунитети

Протоколът относно привилегиите и имунитетите на Европейските общности се прилага спрямо Съвместното предприятие ГКВ и неговите длъжностни лица.

Член 11 Отговорност

1. Договорната отговорност на Съвместното предприятие ГКВ се урежда от съответните договорни разпоредби и приложимото право към въпросното споразумение или договор.

2. В случай на извъндоговорна отговорност, Съвместното предприятие ГКВ действа в съответствие с общите принципи на правото, характерни за законодателството на държавите-членки, и компенсира всички щети, причинени от неговите служители при изпълнението на техните задължения.

3. Всички плащания от страна на Съвместното предприятие ГКВ, свързани с обезщетенията, посочени в параграфи 1 и 2, както и разноските, направени в тази връзка, се считат за разходи на Съвместното предприятие ГКВ и се изплащат от средствата на СП.

Член 12 Компетентност на Съда на Европейските общности и приложимо право

1. Съдът на Европейските общности е компетентен да се произнася по:

(а) всякакви спорове между учредителите и/или членовете, които се отнасят до предмета на този регламент и до устава, посочен в член 1, параграф 5;

(б) всякакви арбитражни клаузи, съдържащи се в сключените от Съвместното предприятие ГКВ споразумения или договори;

(в) искове, предявени срещу Съвместното предприятие ГКВ, включително срещу решения на неговия Управителен съвет, по реда и условията на членове 230 и 232 от Договора;

(г) спорове, свързани с компенсация на щети, причинени от служители на Съвместното предприятие ГКВ при изпълнение на техните задължения.

2. По всички въпроси, които не са предмет на този регламент или на друг правен акт на Общността, се прилага законодателството на държавата, в която се намира седалището на Съвместното предприятие ГКВ.

Член 13 Отчитане, оценка и освобождаване

1. Комисията представя на Европейския парламент и на Съвета годишен доклад за напредъка, постигнат от Съвместното предприятие ГКВ.

2. Две години след създаването на Съвместното предприятие ГКВ, но във всички случаи не по-късно от 2010 г., Комисията провежда междинно оценяване на Съвместното предприятие ИИЛ с помощта на независими експерти. Тази оценка засяга качеството и ефективността на Съвместното предприятие ГКВ и постигнатия напредък по пътя към неговите цели. Комисията съобщава заключенията от оценяването, заедно със своите забележки, на Европейския парламент и на Съвета.

3. В края на 2017 г. Комисията провежда окончателно оценяване на Съвместното предприятие ГКВ с помощта на независими експерти. Резултатите от окончателната оценка се предоставят на Европейския парламент и Съвета.

4. Освобождаване от изпълнението на бюджета на Съвместното предприятие ГКВ се прави от Европейския парламент, по препоръка на Съвета, в съответствие с предвидена във Финансовия правилник на Съвместното предприятие ГКВ процедура.

Член 14 Проверки

1. Общото участие в натура от страна на частните организации, независимо от това дали са членове на Промишлената група или не, се оценява и проверява дали отговаря на изискването да бъде поне равно по размер на нивото на публичното финансиране Първата оценка се прави две години след приемането на настоящия регламент. След това оценката се прави в края на всяка година.

Ако оценката установи, че участието в натура от частни източници не е достигнало изискваното ниво, през следващата година Комисията намалява своето участие.

Ако се установи, че участието в натура от частни източници, не е достигнало изискваното ниво през две последователни години, Комисията може да предложи на Съвета да прекрати Съвместното предприятие ГКВ.

2. Комисията започва и извършва междинна оценка и окончателна оценка. Междинната оценка се извършва не по-късно през 2012 г., а окончателната – при прекратяване на СП.

Член 15 Защита на финансовите интереси на учредителите и членовете и мерки за борба с измамите

1. Съвместното предприятие ГКВ следи за това, финансовите интереси на неговите учредители и членове да бъдат защитени по подходящ начин, като осъществява или възлага на други осъществяването на подходящ вътрешен и външен контрол.

2. В случай на нередности, извършени от Съвместното предприятие ГКВ или негов персонал, учредителите и членовете си запазват правото да възстановят неправомерно изразходваната сума или да намалят или отменят всяка последваща вноска за Съвместното предприятие ГКВ.

3. За целите на борбата с измамите, корупцията и други незаконни действия се прилага Регламент (ЕО) № 1073/1999.

4. Комисията и/или Сметната палата може, ако е необходимо, да извършва проверки на място при бенефициерите на финансиране от Съвместното предприятие ГКВ и отговорниците за неговото разпределение. В тази връзка Съвместното предприятие ГКВ обезпечава възможността споразуменията и договорите за безвъзмездна помощ да предоставят правото на Комисията и/или Сметната палата да извършват, от името на Съвместното предприятие ГКВ, необходимия контрол и, в случай на установяване на нередности, да налагат разубеждаващи и пропорционални наказания.

5. Европейската служба за борба с измамите (OLAF), разполага със същите правомощия по отношение на съвместното предприятие ГКВ и неговия персонал, с каквито разполага по отношение на службите на Комисията. В момента на установяването си, Съвместното предприятие се присъединява към Междуинституционалното споразумение от 25 май 1999 г. между Европейския парламент, Съвета и Комисията относно вътрешни разследвания, провеждани от Европейската служба за борба с измамите (OLAF)[31]. Управителният съвет одобрява това присъединяване и приема необходимите мерки за улесняване на вътрешните разследвания, провеждани от OLAF.

Член 16 Поверителност

Съвместното предприятие ГКВ гарантира защитата на поверителна информация, чието разкриване би навредило на интересите на неговите учредители и членове.

Член 17 Права върху интелектуална собственост

Съвместното предприятие ГКВ прима правила за използването и разпространението на резултати от НИТРД, в това число и разпоредби, засягащи упражняването, където това е уместно, на права върху интелектуалната собственост, създадени чрез дейности по НИТРД съгласно настоящия Регламент. Тези правила ще гарантират използването и разпространението на резултатите от дейностите по НИТРД.

Член 18 Подготвителни дейности

Учредителите предприемат всички необходими подготвителни действия за основаването на Съвместното предприятие ГКВ до момента, в който неговите органи заработят в пълна степен.

Член 19 Подкрепа от държавата-домакин

Необходимо е да се сключи споразумение за приемане между Съвместното предприятие ГКВ и Белгия относно работни помещения, привилегии и имунитети и друга подкрепа, която се предоставя от Белгия на Съвместното предприятие ГКВ.

Член 20 Влизане в сила

Настоящият регламент влиза в сила на третия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета:

Председател

ПРИЛОЖЕНИЕ

УСТАВ НА СЪВМЕСТНОТО ПРЕДПРИЯТИЕ „ГОРИВНИ КЛЕТКИ И ВОДОРОД“

Член I.1 Наименование, място, срок, юридическо лице

1. Наименованието на Съвместното предприятие е Съвместно предприятие „Горивни клетки и водород“ (наричано по-долу „Съвместно предприятие ГКВ“).

2. Седалището на предприятието се намира в Брюксел.

3. Съвместното предприятие ГКВ се създава от датата на публикуване на този Устав в Официален вестник на Европейския съюз за първоначален период, който приключва на 31 декември 2017 г.

4. Първоначалният период може да бъде удължен чрез изменение на настоящия Устав в съответствие с разпоредбите на член I.23 , като се отчита напредъкът към постигане на целите на Съвместното предприятие ГКВ и при условие, че е осигурено финансово обезпечаване.

Член I.2 Цели и основни задачи

1. СП ГКВ функционира в рамките на РП7 с цел да се направи възможен напредъкът на пазара на горивни клетки и водородни технологии, като по този начин се позволи на пазарните сили да доведат до генериране на значителни обществени ползи;

2. Целите включват:

- да се изведе Европа на челно място в технологиите в областта на горивните клетки и водорода в световен мащаб;

- да се достигне критична маса от изследвания, за да могат представителите на промишлеността, публичните и частните инвеститори, отговорните лица и други заинтересовани страни с увереност да започнат една дългосрочна програма;

- да се наберат допълнителни промишлени, национални и регионални инвестиции за НИТРД;

- да се изгради европейското изследователско пространство чрез тясно сътрудничество с извършващите изследвания на национално и регионално равнище, като при все това са спазва принципът на субсидиарност;

- да се интегрират изследователските, технологично-развойните и демонстрационните дейности, да се съсредоточат усилията върху постигането на дългосрочна устойчивост, а също така и на промишлените цели за конкурентни равнища на разходи, работа и устойчивост и да се преодолеят тесните технологични места от критично значение;

- да се стимулират нововъведенията и възникването на нови вериги за създаване на стойност, в това число и МСП;

- да се улесни взаимодействието между промишлеността, университетите и изследователските центрове, включително и в областта на фундаменталните изследвания;

- да се поощри участието на институции от всички държави, включително новите държави-членки и държавите кандидатки;

- да се извършат широкообхватни общественоикономически и технологични изследвания, за да се оцени и наблюдава технологичният прогрес и пречките за въвеждане на пазара, които не са от технически характер;

- да се извършат изследвания с оглед подкрепа на разработването на нови и преразглеждането на съществуващите нормативни документи и стандарти, за да се отстранят изкуствените пречки за достъп до пазара, а също така да се подкрепят взаимозаменяемостта, оперативната съвместимост, трансграничната търговия с водород и външните пазари, като същевременно с това се гарантира безопасната експлоатация и не се спират нововъведенията;

- да се предостави достоверна информация, за да се подобри информираността на обществеността и да се създаде положителна нагласа относно безопасността на водорода и ползата от новите технологии за околната среда, сигурността на снабдяването, енергийните разходи и заетостта.

3. Основните задачи на СП ГКВ включват учредяване и ефективно управление на Съвместна технологична инициатива в областта на горивните клетки и водорода.

4. Това включва:

- разработване и прилагане на многогодишен план за научна дейност;

- да ангажира средствата, предоставени от Общността, и да мобилизира ресурси от частния и публичния сектор, които са необходими за НИТРД дейности;

- да гарантира стабилното провеждане на дейностите по НИТРД и доброто финансово управление на ресурсите;

- да си сътрудничи и да се консултира с Групата на високо равнище, представляваща държавите-членки;

- да си сътрудничи и да се консултира с Научния комитет;

- да организира годишните срещи на Общото събрание на заинтересованите страни;

- да публикува и разпространява информация за проектите, включително имената на участниците, за резултатите от дейностите по НИТРД и за сумата на финансовото участие на Съвместното предприятие ГКВ;

- да нотифицира юридическите лица, сключили споразумение за безвъзмездно предоставяне на средства със съвместното предприятие ГКВ, относно потенциалните възможности за заеми от Европейската инвестиционна банка, по-специално финансовия инструмент за поделяне на риска, създаден в съответствие със Седмата рамкова програма.

- да гарантира високо ниво на прозрачност и справедлива конкуренция при условия за равен достъп за всички кандидати до изследователските и демонстрационни дейности на СП ГКВ, без оглед на това дали те са членове на Изследователската или Промишлената група, (и по-конкретно МСП);

- да следи международните развития в областта и да участва в международно сътрудничество, когато това е уместно.

Член I.3 Членове и заинтересовани групи

1. Членове-учредители на Съвместното предприятие ГКВ (наричани по-долу за краткост „учредителите”) са:

- Европейската общност, представлявана от Европейската комисия, и

- Промишлената група в рамките на Европейската съвместна технологична инициатива в областта на горивните клетки и водорода (международна асоциация с нестопанска цел), учредена по законодателството на Белгия (наричана по-долу „Промишлена група“).

2. Промишлената група:

- организация с нестопанска цел, чиято цел е да допринася за постигане на целите на СП ГКВ;

- е законно учредена по законодателството на Белгия и функционира в съответствие със своя регистриран правилник, приет по надлежен ред и съобразен със СТИ;

- осигурява предварителното внасяне на своя дял от средствата за СП ГКВ, в съответствие с член 5 от настоящия Регламент, като внася в брой своето участие, за да покрие 50 % от оперативните разходи на СП ГКВ и прехвърля тези средства към бюджета на СП ГКВ преди началото на всяка финансова година;

- гарантира, че приносът на промишления сектор за осъществяването на дейностите по НИТРД, финансирани от СП ГКВ, се предоставя в натура и покрива минимум 50% от общите разходи за проекта, изчислени на годишна основа;

- е отворена за членство за всяко частно юридическо лице (включително и МСП), сформирано в съответствие със законодателство на държава-членка, асоциирана държава или държава от ЕИП, и седалището му, централната му администрация или основно място на стопанска дейност са в някоя от тези държави, при условие, че то е активно в областта на горивните клетки и водорода в Европа и се ангажира да внесе своя принос към целите и средствата на СП ГКВ.

3. Изследователска група, която да представлява изследователските организации с нестопанска цел, университетите и изследователските центрове, може да стане член, след учредяването на СП ГКВ, при условие, че е учреден правен субект, който да представяла научната общност. Заявлението на Изследователската група се отправя към Управителния съвет, който следва да вземе решение по нея.

4. Изследователската група:

- е организация с нестопанска цел, чиято цел е да допринася за постигане на целите на СП ГКВ;

- е законно учредена по законодателството на Белгия и функционира в съответствие със своя регистриран правилник, приет по надлежен ред и съобразен със СТИ;

- осигурява предварителното внасяне на своя дял от средствата за СП ГКВ, като внася в брой своето участие, за да покрие 1/12 от оперативните разходи на СП ГКВ и прехвърля тези средства към бюджета на СП ГКВ преди началото на всяка финансова година;

- е отворена за членство от страна на изследователски организации с нестопанска цел, университети или изследователски центрове, установени в държава-членка, асоциирана държава или държава кандидатка.

5. Всеки учредител може да се откаже от членството си в СП ГКВ. Тогава СП ГКВ се прекратява в съответствие с разпоредбите на член I.22

6. Изследователската група може да се откаже от членството си в СП ГКВ. Приключването на членството е ефективно и необратимо шест месеца след като учредителите са били съответно нотифицирани, вследствие на което напусналият член се освобождава от отговорности, различни от тези, които са одобрени от СП ГКВ преди прекратяването на членството.

Член I.4 Органи

Изпълнителните органи на СП ГКВ са Управителния съвет и Програмната служба. Консултативните органи на СП ГКВ са Групата на високо равнище, представляваща държавите-членки[32], Общото събрание на заинтересованите страни и Научният комитет.

Член I.5 Управителен съвет

1. Управителният съвет се състои от шест представители, назначени от Промишлената група и шест представители, назначени от Комисията.

2. В случай, че след това се учреди Изследователска група, Комисията прехвърля едно място на нейния представител.

3. Поне един от представителите, назначени от Промишлената група, представлява малките и средни предприятия.

4. Управителният съвет избира своя Председател. Председателят се избира за срок от 2 години.

5. Управителният съвет провежда редовно заседание два пъти годишно. Той може да провежда извънредни заседания по молба на Комисията или на мнозинството от представителите на Промишлената група или по молба на Председателя. Събранията се провеждат обикновено в Централния офис на Съвместното предприятие ГКВ. Заседанията на Управителния съвет се свикват от неговия председател.

6. Председателят свиква Общото събрание на заинтересованите страни.

7. Секретарят на Управителния съвет е Изпълнителният директор. Изпълнителният директор участва в разискванията, но няма право на глас.

8. Управителният съвет може да кани наблюдатели, по-конкретно представители на регионите и на регулаторните органи, при всеки отделен случай, като те нямат право на глас и присъстват на заседанията,

9. Всяко място в Управителния съвет дава право на един глас. Членовете правят всичко възможно, за да постигнат съгласие. При липса на съгласие, Управителният съвет взима своите решения с мнозинство от три четвърти.

10. Общността разполага с право на вето по всички решения, взети от този Управителен съвет, отнасящи се до използването на нейната финансова вноска, методиката за оценка на приноса в натура, всякакви промени в този устав и финансовата уредба на Съвместното предприятие ГКВ и по отношение на съгласуваността с РП7 на многогодишните планове за изследователски дейности.

11. Представителите на учредителите и на членовете не отговарят лично за действия, предприети в качеството им на представители на Управителния съвет.

12. Управителният съвет приема свой процедурен правилник.

13. Ролята на Управителния съвет се състои в това да поеме общата отговорност за работата на СП ГКВ.

14. Това включва:

- да поеме отговорност за провеждането на дейностите на СП ГКВ, свързани с НИТРД;

- да поеме отговорността за подходящо осигуряване на функцията, възложена с член 185, параграф 3 от Регламент (ЕО, Евратом) № 1605/2002 на вътрешния одитор на Комисията;

15. По-специално, Управителният съвет:

- одобрява годишните и многогодишните планове за изследователски дейности и свързаната с тях преценка на разходите, по предложение на Изпълнителния директор и след консултация с Групата на високо равнище, представляваща държавите-членки, и с Научния комитет;

- одобрява годишния бюджет, включително щатното разписание;

- одобрява годишния доклад за дейността, включително съответните разходи;

- одобрява годишния отчет и баланс;

- взима мерки за създаването на условия за вътрешен одит на Съвместното предприятие ГКВ;

- оправдава и одобрява всяко отклонение от Финансовия регламент на СП ГКВ в съответствие с член 8 ;

- оправдава и приема, в съгласие с Комисията, мерките за прилагане на Правилника за длъжностните лица на СП ГКВ;

- назначава изпълнителен директор, предоставя насоки и напътствия на изпълнителния директор, наблюдава работата на изпълнителния директор и, ако е необходимо, сменя изпълнителния директор;

- одобрява организационната структура на Програмната служба по предложение на изпълнителния директор;

- Одобрява методиката за преценка на приноса в натура;

- одобрява насоките за оценяване и подбор на предложения за проекти според предложенията на изпълнителния директор;

- одобрява списъка на предложенията за проекти, избрани за финансиране;

- одобрява образеца за споразумение за предоставяне на безвъзмездна помощ;

- одобрява договорите за обществени поръчки за услуги и доставки;

- одобрява независимата годишна оценка на нивото на приноса в натура, преди тя да бъде представена на Комисията;

- одобрява предложени изменения в Устава на Съвместното предприятие ГКВ в съответствие с член I.23 ;

- възлага задачи, които не са конкретно разпределени на някой от органите на Съвместното предприятие ГКВ.

- одобрява процедурите на СП ГКВ, в това число и политиката по отношение на правата на интелектуална собственост.

Член I.6 Програмна служба

1. Програмната служба се състои от изпълнителен директор и помощен персонал.

2. Програмната служба, на отговорност на изпълнителния директор, изпълнява задълженията, свързани със СП ГКВ;

3. Програмната служба отговаря за оперативните, бюджетните и финансовите аспекти на Съвместното предприятие ГКВ;

4. По-специално, Програмната служба:

- ръководи пускането на поканите за представяне на предложения за проекти в годишния план за изследователски дейности, оценяването и подбора на предложенията за проекти, договарянето по избраните предложения за проекти, проследяването и управлението на споразуменията за безвъзмездни помощи, включително и тяхното координиране;

- отговаря за изграждането и управлението на подходяща счетоводна система за изчисление на реалното публично и частно участие в проектите;

- предоставя на Управителния съвет и на всички други помощни органи подходяща документация и логистична подкрепа;

- изготвя предложението за годишния план за изследователски дейности и съответната предварителна оценка на разходите;

- изготвя предложението за годишен бюджет, включително щатното разписание;

- изготвя годишния отчет за дейността, включително съответните разходи;

- изготвя годишните счетоводни отчети и баланса;

- изготвя цялата документация, необходима за междинния и окончателния преглед;

- управлява търговете за стоки и услуги в съответствие с Финансовия регламент на СП ГКВ;

- изпълнява всякакви други задачи, възложени или делегирани от Управителния съвет.

5. Изпълнителният директор е главното лице с изпълнителски функции, отговарящо за ежедневното управление на Съвместното предприятие ГКВ в съответствие с решенията на Управителния съвет. В тази връзка той/тя редовно информира, както и отговаря на всички конкретни, специфични за случая искания за информация от страна на Управителния съвет.

6. Изпълнителният директор е законов представител на СП ГКВ. Той изпълнява своите задачи самостоятелно и се отчита пред Управителния съвет.

7. Изпълнителният директор упражнява, по отношение на персонала, правомощията, изложени в член 9 на настоящия регламент, създаващ Съвместното предприятие ГКВ.

8. Изпълнителният директор се назначава от Управителния съвет от списък с кандидати, предложен от Комисията, за максимален начален срок от три години. След оценка на резултатите от работата на изпълнителния директор, Управителният съвет може да поднови мандата му за максимален срок от четири години.

9. По-специално, изпълнителният директор:

- предава на Управителния съвет годишния и многогодишния план за изследователски дейности и съответната предварителна оценка на разходите;

- предава на Управителния съвет предложението за годишен бюджет, включително щатното разписание;

- предава на Управителния съвет годишния доклад за дейността, включително съответните разходи;

- предава на Управителния съвета годишните счетоводни отчети и баланса;

- предоставя за одобрение от Управителния съвет на договореностите и насоките за оценяване и подбор на предложения за проекти, в това число и процедури за разпространяване на научните резултати;

- следи управлението на поканите за представяне на предложения за проекти;

- предоставя за одобрение от Управителния съвет списък с предложенията за проекти, подбрани за финансиране;

- предоставя за одобрение от Управителния съвет списък със споразуменията за предоставяне на безвъзмездна помощ, които ще бъдат сключени;

- одобрява и подписва споразуменията за предоставяне на безвъзмездна помощ, установени в съответствие с образеца за споразумение за предоставяне на безвъзмездна помощ. Споразуменията за предоставяне на безвъзмездна помощ, съдържащи договорености, които не отговарят напълно на образеца за споразумение за предоставяне на безвъзмездна помощ, се предоставят на Управителния съвет за одобряване.

- предоставя за одобряване от Управителния съвет договорите за обществени поръчки и доставки, които ще бъдат сключени;

- предава на Управителния съвета своето/своите предложение/я относно организационната структура на Програмната служба и организира, направлява и осъществява контрол върху персонала на Съвместното предприятие ГКВ;

- свиква събрания на Управителния съвет;

- предоставя секретарски услуги за провеждането на Общото събрание на заинтересованите страни;

- присъства, когато това е уместно, на заседанията на Научния комитет като наблюдател;

- ако е уместно, създава специално за случая експертни групи, по решение на Управителния съвет, за да получи съвет от експерти;

- контролира публичното и частното финансиране и отговаря за предлагане на Управителния съвет на необходимите корективни мерки с оглед поддържане на баланса на равностойното финансиране;

- започва годишна независима оценка на нивата на участие в натура (като първата такава оценка се извършва в края на втората финансова година след началото на СП ГКВ), и поема отговорност за това резултатите от оценката да бъдат одобрени от Управителния съвет и представени на Комисията в рамките на 4 месеца след края на всяка финансова година;

- предоставя на Управителния съвет всякаква друга информация, която може да бъде изискана;

- предоставя на Комисията всякаква информация и услуги, необходими за извършването на междинната и крайната оценка;

- отговаря за оценката и управлението на риска;

- предлага на Управителния съвет сключването на застраховки, необходими при изпълнение на задълженията от страна на Съвместното предприятие ГКВ;

- отговаря за изготвянето, договарянето и сключването на споразуменията за предоставяне на безвъзмездна помощ с оглед осъществяване на дейностите по НИТРД, както и на договори за обществени поръчки и доставки, необходими за работата на СП ГКВ;

- отговаря за годишното освобождаване от отговорност от страна на Европейския парламент.

Член I.7 Научен комитет

1. Научният комитет е консултативен орган на Управителния съвет. Научният комитет извършва своите дейности с подкрепата на Програмната служба.

2. Научният комитет има председател и [8] членове. Председателят е член на Управителния съвет, обикновено представляващ Изследователската група.

3. Управителният съвет изработва специални критерии и процедура за подбор на членовете на Научния комитет. Управителният съвет назначава членовете по предложение на изпълнителния директор. Подборът на членовете отразява балансираното представяне на областите на компетентност. Колективно, членовете на Научния комитет притежават необходимата научна компетентност, професионални знания и опит в технологиите в областта на горивните клетки и водорода, а също така и в свързаните с тях социални и икономически проблеми, за да могат да правят стратегически, научно обосновани препоръки за прилагането на СТИ ГКВ.

4. Научният комитет изпълнява следните задачи:

- дава становището си относно целесъобразността и напредъка на годишните дейности по НИТРД и предлага изменения;

- дава становището относно научните приоритети за плана за многогодишните дейности по НИТРД;

- съветва Управителния съвета относно научните постижения, описани в годишния доклад за дейността;

5. Научният комитет заседава най-малко веднъж годишно.

6. Научният комитет може да кани наблюдатели без право на глас да присъстват на неговите заседания.

Член I.8 Източници на финансиране

1. Общата вноска на Общността в Съвместното предприятие ГКВ, предвидена за текущи и оперативни разходи за дейности по НИТРД, следва да не надвишава 470 милиарда EUR от Седмата рамкова програма. Текущите разходи се очаква да не надхвърлят 20 милиона EUR.

2. Всички средства на Съвместното предприятие ГКВ и неговите дейности се използват за целите и основните задачи, определени в член I.2 .

3. Всякакви други извънредни участия в брой, средства и приходи, могат да бъдат приети след одобрение от Управителния съвет.

4. Процесът на оценка и подбор трябва да гарантира, че разпределянето на публичните финанси на Съвместното предприятие ГКВ следва принципите на компетентността и конкуренцията[33].

5. Лихвите, начислени върху вноските, веднъж получени от СП ГКВ, се считат за негов приход.

6. Всички лихви, начислени върху авансови плащания на помощи, изплатени от СП ГКВ, се считат за приход на консорциума за проекти.

7. Частният сектор, в частност членовете на Промишлената група, допринасят в натура за оперативните разходи на проектите. Приносът в натура следва да бъде поне равен на публичното финансиране. Общото ниво на апортните вноски, изчислено на годишна основа, се оценява веднъж годишно. Първата оценка започва в края на втората финансова година след началото на СП ГКВ. След това оценката се извършва за всяка финансова година от независим орган. Резултатите от оценката се представят на Комисията в рамките на 4 месеца след края на всяка финансова година.

8. Съвместното предприятие ГКВ е собственик на всички активи, създадени от него или прехвърлени му за изпълнението на неговите цели, описани в член I.2 .

Член I.9 Участие в проекти

1. Участието в проекти е отворено за юридически субекти и международни организации, установени в държава-членка или която и да е трета държава, когато те отговарят на установените минимални условия.

2. Минималните условия, които трябва да бъдат удовлетворени с цел участие в проекти, финансирани от СП ГКВ, са следните:

(а) трябва да участват поне три юридически лица, като всяко едно от тях трябва да бъде установено в държава-членка или асоциирана държава, като не е допустимо две от тях да бъдат установени в една и съща държава-членка или асоциирана държава;

(б) трите юридически лица трябва да бъдат независими едно от друго, както това е определено в член 6 на Регламент (ЕО) № 1906/2006 на Европейския парламент и на Съвета за определяне на правила за участието на предприятия, научноизследователски центрове и университети в дейности по Седмата рамкова програма и за разпространение на резултатите от научните изследвания (2007—2013 г.)[34];

(в) поне едно от юридическите лица трябва да бъде член на Промишлената група или на Изследователската трупа.

3. Юридическите лица, които желаят да участват в даден проект, сформират консорциум и определят един от своите членове да изпълнява ролята на негов координатор. По принцип координаторът е член на Промишлената група или на Изследователската трупа, ако такава изследователска група бъде създадена. Изключенията се одобряват от Управителния съвет.

4. Минималното условие за договорите за услуги и доставки, помощни дейности, проучвания и обучение, финансирани от СП ГКВ, е участието на едно юридическо лице.

Член I.10 Допустимост за финансиране

1. Вноската на Общността в Съвместното предприятие ГКВ се използва за финансиране на дейности по НИТРД, след публикуването на конкурентни покани за предложения.

2. В изключителни случаи СП ГКВ може да обявява търгове, ако това се счете за необходимо за ефективното преследване на изследователските цели.

3. Частните юридически лица, удовлетворяващи всички критерии по-долу, отговарят на условията за финансиране:

(а) те са установени в държава-членка или седалището им, централното им или основно място на стопанска дейност се намира в държава, подписала Споразумението за европейското икономическо пространство, или пък асоциирана държава или държава кандидатка;

(б) те извършват подходящи дейности в областта на НИТРД, промишлената употреба или внедряване на горивни клетки и/или водород, и/или конкретни планове за извършването на подобни дейности на територията на Европейския съюз или Европейското икономическо пространство.

4. Следните категории също могат да отговарят на условията за финансиране:

(а) публични организации с нестопанска цел, установени в държава-членка, асоциирана държава, държава кандидатка или в ЕИП, в това число и средни и висши училища;

(б) международни организации, които имат правосубектност, съгласно международното публично право, както и специализирани агенции, създадени от такива междуправителствени организации;

(в) юридически лица от трети държави, при условие, че Управителния съвет счете, че тяхното участие е от изключителна полза за проекта.

Член I.11 Финансови разпоредби

1. Финансовите разпоредби на Съвместното предприятие ГКВ се основават на принципите на Регламент № 1605/2002. Те могат да се отклоняват от Регламент № 1605/2002 съобразно специфичните оперативни потребности на Съвместното предприятие ГКВ, като е необходимо предварителното съгласие на Комисията.

2. FCH разполага със собствен капацитет за вътрешен одит.

Член I.12 Поети финансови задължения

1. Финансовите задължения на Съвместното предприятие ГКВ не могат да надхвърлят размера на капитала, с който то разполага.

2. Ако не се осигури финансиране след 2013 г. (когато приключва РП7) само проекти, за които е било подписано споразумение за безвъзмездна помощ най-късно до 31 декември 2013 г., ще бъдат продължени и през периода 2014-2017 г.

Член I.13 Финансова година

Финансовата година съвпада с календарната година.

Член I.14 Финансова отчетност и освобождаване от отговорност

1. Всяка година изпълнителният директор представя на Управителния съвет предварителен проектобюджет, който включва прогноза на годишните разходи за следващите две години. В рамките на тази прогноза, предварителните оценки за приходите и разходите за първата от тези две финансови години се съставят подробно до такава степен, каквато е необходима за вътрешната бюджетна процедура за всеки учредител и член по отношение на финансовото му участие в Съвместното предприятие ГКВ. Изпълнителният директор предоставя на Управителния съвет всякаква допълнителна информация, каквато е необходима за тази цел.

2. Управителният съвет незабавно уведомява изпълнителния директор за своето мнение и бележки по предварителния проектобюджет и, по-конкретно, по предварителните оценки за средствата и разходите през следващата година.

3. Като взема предвид коментарите, получени от Управителния съвет, изпълнителният директор изготвя проектобюджета за следващата година. Преди 1 септември всяка година изпълнителният директор предава годишния бюджет на Управителния съвет за одобрение.

4. В рамките на два месеца след приключването на всяка финансова година, годишният финансов отчет и счетоводният баланс за предходната година се предоставят от изпълнителния директор на Управителния съвет за одобрение.

5. В рамките на два месеца след приключването на всяка финансова година предварителните счетоводни отчети на СП се представят на Сметната палата на Европейските общности („Сметната палата“) Сметната палата, до 15 юни след края на всяка финансова година, прави констатации относно предварителните счетоводни отчети на СП. Годишните счетоводни отчети за финансовата година се изпращат през следващата година на Счетоводителя на Комисията, като се спазват крайните срокове, определени от Рамковия финансов регламент, така че счетоводителят на Комисията да може да ги консолидира в годишните счетоводни отчети на ЕО. Годишните финансови отчети на Съвместното предприятие трябва да бъдат подготвени и проверени при съблюдаване на счетоводните правила на ЕО, приети от счетоводителя на Комисията.

6. Освобождаване от изпълнението на бюджета на Съвместното предприятие ГКВ се прави от Европейския парламент, по препоръка на Съвета, в съответствие с предвидена във Финансовия регламент на Съвместното предприятие ГКВ процедура.

Член I.15 Годишно планиране и отчитане

1. Планът за многогодишните изследователски дейности описва непрекъснатата програма за дейности по НИТРД на СП ГКВ. Годишният план за изследователски дейности включва подробна програма на дейностите по НИТРД и предварителната оценка на съответните разходи за следващата година.

2. В годишен доклад за дейността се описват извършените дейности по НИТРД и други дейности, извършени по време на предходната година и съответните разходи.

Член I.16 Персонал

1. Човешките ресурси се определят в щатното разписание, което се представя в годишния бюджет.

2. Членовете на персонала на Съвместното предприятие ГКВ се делят на временно нает персонал и договорен персонал, работещи по срочни договори, чийто срок еднократно може да бъде подновен за максимален общ срок от седем години.

3. Разходите за служителите се поемат от Съвместното предприятие ГКВ.

Член I.17 Отговорност и застраховане

1. Съвместното предприятие ГКВ носи цялата отговорност за изпълнението на своите задължения.

2. Финансовата отговорност на учредителите и на члена за дълговете на СП ГКВ се ограничават до тяхната дължима вноска за текущи разходи.

3. Съвместното предприятие ГКВ сключва и заплаща подходяща застраховка.

Член I.18 Конфликт на интереси

Съвместното предприятие ГКВ следва да избягва всякакви конфликти на интереси при осъществяването на неговите дейности.

По-конкретно, трябва да се внимава за случаите, когато може да възникне конфликт на интереси за представителите, участващи в Управителния съвет.

Член I.19 Споразумение за предоставяне на безвъзмездна помощ и споразумение за консорциум

1. Съвместното предприятие ГКВ подкрепя дейности по НИТРД чрез конкурентна процедура с покани за представяне на предложения, независимо оценяване и сключване на споразумения за предоставяна на безвъзмездна помощ и споразумения за консорциум за всеки един проект.

2. Съвместното предприятие ГКВ определя процедурите и механизмите за изпълнението, проследяването и контрола на споразумения за безвъзмездна помощ.

3. Споразумението за безвъзмездна помощ:

- предвижда подходящи механизми за осъществяването на дейности по НИТРД;

- предвижда подходящи финансови механизми и правила, свързани с правата на интелектуална собственост въз основа на принципите, определени в член І.24 ;

- направлява отношенията между консорциума по проекта и Съвместното предприятие ГКВ.

4. Споразумението за консорциум:

- се сключва от участниците в проекта, преди да се сключи споразумението за предоставяне на безвъзмездна помощ;

- предвижда подходящи механизми за изпълнението на споразумението за предоставяне на безвъзмездна помощ;

- направлява отношенията между участниците в даден проект и по-специално по отношение на разпоредбите, свързани с правата на интелектуална собственост.

Член I.20 Договори за обществени поръчки за услуги и доставки

Съвместното предприятие ГКВ установява всички процедури и механизми за изпълнението, проследяването и контрола на договорите за обществени поръчки за услуги и доставки, необходими за дейностите на Съвместното предприятие ГКВ съгласно разпоредбите от финансовия му регламент.

Член I.21 Защита на финансовите интереси

1. Съвместното предприятие ГКВ извършва проверки на място и финансови одити на получаващите средствата на Съвместното предприятие ГКВ.

2. Комисията или Европейската сметна палата може при необходимост да извършва проверки на място на получаващите финансовите средства от Съвместното предприятие ГКВ. За тази цел Съвместното предприятие ГКВ гарантира, че споразуменията и договорите, подписани във връзка с отпускането на безвъзмездната помощ, съдържат клаузи, които предвиждат правото на Комисията и Сметната палата да осъществяват необходимия контрол, а при откриване на нередности – и да налагат санкции, имащи предупредителен и съразмерен с установеното нарушение характер.

3. Европейската служба за борба с измамите (OLAF), създадена с Решение 1999/352/ЕО, ЕОВС, Евратом на Комисията, разполага със същите правомощия по отношение на Съвместното предприятие и неговия персонал, с каквито разполага по отношение на службите на Комисията. Веднага след основаването си, съвместното предприятие се присъединява към Междуинституционалното споразумение от 25 май 1999 година между Европейския парламент, Съвета и Комисията, отнасящо се до вътрешните разследвания, провеждани от OLAF. Управителният съвет одобрява това присъединяване и приема необходимите мерки за улесняване на вътрешните разследвания, провеждани от OLAF.

Член I.22 Прекратяване

1. В края на периода, предвиден в член І.1, или след решение на Съвета, Съвместното предприятие ГКВ се прекратява.

2. Процедурата по прекратяване се задейства автоматично, ако един от учредителите прекрати членството си, освен ако молбата за прекратяване не е придружена с предложение за прехвърляне на членството върху юридическо лице, което е приемливо за оставащия учредител.

3. За целите на ликвидацията на Съвместното предприятие ГКВ, Управителният съвет назначава един или повече ликвидатори, които се придържат към решенията на Управителния съвет.

4. Когато Съвместното предприятие ГКВ се прекратява, то връща на държавата домакин [Белгия] всички материали, които държавата домакин е предоставила в негова помощ съгласно споразумението за приемане.

5. Когато по отношение на материални активи са били предприети действия съгласно параграф 4 на настоящия член, всички останали активи се използват за покриване на задълженията на Съвместното предприятие ГКВ и за разходите, свързани с прекратяването му. Всеки наличен излишък или дефицит се разпределя или покрива от учредителите пропорционално на тяхната реална вноска в Съвместното предприятие ГКВ.

6. Останалите активи, дългове и задължения се разпределят между учредителите пропорционално на тяхната реална вноска в Съвместното предприятие ГКВ.

7. Образува се специална за случая процедура за осигуряване на подходящото управление на всяко споразумение за безвъзмездна помощ, упоменато в член І.19 и всеки договор за обществени поръчки за услуги и доставки, упоменат в член І.20 , с по-голяма продължителност от срока на Съвместното предприятие ГКВ.

Член I.23 Изменения в Устава

1. Всеки учредител или член на СП ГКВ може да направи предложение до Управителния съвет за изменението на този устав.

2. Предложенията за промени в устава се одобряват от Управителния съвет съгласно разпоредбите на член І.5 и се внасят в Комисията за вземане на решение.

3. Без да се нарушават разпоредбите на параграф 2, всяко предложение за изменение на член І.1 или І.8 или І.21 се разглежда като съществено и следователно налага изменение на Регламента на Съвета, създаващ СП ГКВ.

Член I.24 Политика за правата върху интелектуалната собственост

1. СП ГКВ приема общи правила, управляващи политиката за правата върху интелектуалната собственост и тези правила се включват в споразуменията за предоставяне на безвъзмездна помощ и в споразуменията за консорциум.

2. Без да се нарушават правилата за конкуренция[35], целта на политиката за правата върху интелектуалната собственост на СП ГКВ е да създаде нова информация, да поощри нейната експлоатация, употреба и разпространение за целите на бързо развитие за постигане на търговски резултати, а също така да се постигне справедливо разпределение на правата, да се насърчат нововъведенията, и да се постигне широко участие на частни и публични организации в проектите.

3. Политиката за правата на интелектуална собственост отразява следните принципи:

- Всеки участващ в проект остава притежател на предишните знания, които внася в проекта, като също така остава притежател на интелектуалната собственост, която създава в рамките на проекта, освен ако няма друга взаимна договореност между участниците в проекта. Редът и условията относно правата на достъп и лицензирането за предишни и нови знания се определят в споразумението за предоставяне на безвъзмездна помощ и споразумението за консорциум за съответния проект.

- Участниците в даден проект предприемат действия за разпространението и разрешават използването на новосъздадените знания по реда и условията, определени в споразумението за предоставяне на безвъзмездна помощ и споразумението за консорциум, като взимат предвид опазването на своите права на интелектуална собственост, задълженията за поверителност и по-конкретно специфичния характер СП ГКВ като едно публично-частно партньорство, в което участниците от частния сектор са предоставили значителен дял от ресурсите и имат законен интерес да защитават търговските си интереси.

Член I.25 Приложимо право

По всеки въпрос, който не попада в обсега на настоящия устав или на актове на правото на Общността, се прилага правото на Белгия.

ПРАВЕН ФИНАНСОВ РАЗЧЕТ

1. НАИМЕНОВАНИЕ НА ПРЕДЛОЖЕНИЕТО:

Предложение за регламент на Съвета относно създаването на съвместно предприятие „Горивни клетки и водород” (СП ГКВ).

2. УД/БД (Управление по дейности / Бюджет по дейности) РАМКА

Засегната/-и област/-и в политиката и свързани с тях дейности:

Научни изследвания и технологическо развитие Седмата рамкова програма, тематична програма „Сътрудничество”: по теми „Енергетика“, „Нанонауки“, „Нанотехнологии“, „Материали и нови производствени технологии“, „Транспорт“ (включително „Аеронавтика“) и „Околна среда“ (в това число и „Изменение на климата“) в ГД „Изследвания“ и „Енергетика“ и „Транспорт“ в ГД „Енергетика и транспорт“.

3. БЮДЖЕТНИ РЕДОВЕ:

3.1 . Бюджетни редове (оперативни редове и редове, свързани с техническо и административно обслужване, включително съответните им позиции:

08.01 04 20 Съвместно предприятие – административни[36]

08.05 01 10 Енергетика– ГД „Изследвания“ – оперативни (181,9 милиона ЕUR)

08.04 01 10 – Mатериали и нови производствени технологии – ГД „Изследвания“ – оперативни (47,9 милиона ЕUR)

08.07 01 30 – Транспорт– ГД „Изследвания“ – оперативни (67,0 милиона ЕUR)

08.06 01 10 – Околна среда – ГД „Изследвания“ – оперативни (19,1 милиона ЕUR)

06.06 01 10 Енергетика– ГД „Енергетика и транспорт“ – оперативни (119,7 милиона ЕUR)

06.06 02 10 Транспорт– ГД „Енергетика и транспорт“ – оперативни (14,4 милиона ЕUR)

Общите административни разходи ще бъдат разпределени на всеки бюджетен ред пропорционално на общото участие.

Тема | Очаквани административни разходи, в млн. EUR |

Енергетика – ГД „Изследвания“ | 8.1 |

Mатериали и нови производствени технологии - ГД „Изследвания“ | 2.1 |

Транспорт – ГД „Изследвания“ | 3.0 |

Околна среда - ГД „Изследвания“ | 0.9 |

Енергетика – ГД „Енергетика и транспорт“ | 5.3 |

Транспорт – ГД „Енергетика и транспорт“ | 0.6 |

3.2 . Продължителност на действието и на финансовото отражение

Съвместното предприятие „Горивни клетки и водород“ се очаква да бъде създадено с Регламент на Съвета в началото на 2008 г. за период, приключващ на 31 декември 2017 г. Финансовото му отражение върху бюджета на ЕС ще приключи след 2013 г.

3.3 . Бюджетни параметри:

Бюджетен ред | Вид разход | Нов | Принос на ЕАСТ | Принос на държави кандидатки | Позиция във финансовата перспектива |

08.05 01 10 | Незадължителен | Многогодишни бюджетни кредити | ДА | ДА | ДА | No 1A |

08.01 04 20 | Незадължителен | Едногодишни | ДА | ДА | ДА | No 1A |

08.04 01 10 | Незадължителен | Многогодишни бюджетни кредити | ДА | ДА | ДА | No 1A |

08.07 01 30 | Незадължителен | Многогодишни бюджетни кредити | ДА | ДА | ДА | No 1A |

08.06 01 10 | Незадължителен | Многогодишни бюджетни кредити | ДА | ДА | ДА | No 1A |

06.06 01 10 | Незадължителен | Многогодишни бюджетни кредити | ДА | ДА | ДА | No 1A |

06.06 02 10 | Незадължителен | Многогодишни бюджетни кредити | ДА | ДА | ДА | No 1A |

4. ОБОБЩЕНИЕ НА СРЕДСТВАТА

4.1 . Финансови средства

4.1.1. Резюме на бюджетните кредити за поети задължения (БКПЗ) и бюджетните кредити за плащания (БКП)

в милиони EUR (до три знака след десетичната запетая)

Вид разход | Раздел № | 2008 | 2009 | 2010 | 2011 | 2012 | 2013 | Общо |

Оперативни разходи[37]

Поети задължения Бюджетни кредити (БК)[38] | 8.1 | a | 28.100 | 70.300 | 90.100 | 106.800 | 73.800 | 80.900 | 450.000 |

Бюджетни кредити за плащания (БКП) | b | 28.100 | 70.300 | 90.100 | 106.800 | 73.800 | 80.900 | 450.000 |

Административни разходи в рамките на референтната сума

Разходи за персонал за техническа и административна помощ (МБК)+50% | 8.2.4 | c | 1.900 | 2.700 | 3.400 | 4.190 | 3.705 | 4.105 | 20.000 |

ОБЩА РЕФЕРЕНТНА СУМА

Кредити за поети задължения | а+c | 30.000 | 73.000 | 93.500 | 110.990 | 77.505 | 85.005 | 470.000 |

Бюджетни кредити за плащане | b+c | 30.000 | 73.000 | 93.500 | 110.990 | 77.505 | 85.005 | 470.000 |

Административни разходи, които не са включени в референтната сума

Човешки ресурси и свързани с тях разходи (МБК) | 8.2.5 | d | 0.117 | 0.234 | 0.234 | 0.234 | 0.234 | 0.234 | 1.287 |

Административни разходи, без човешките ресурси и свързани с тях разходи, изключени от референтна сума (МБК) | 8.2.6 | e | 0 | 0.200 | 0.200 | 0 | 0.200 | 0.200 | 0.800 |

Обща индикативна стойност на интервенцията

ОБЩО БКПЗ включително и разходи за човешки ресурси | а+c+d+e | 30.117 | 73.434 | 93.934 | 111.224 | 77.939 | 85.439 | 472.087 |

ОБЩО БКП включително и разходи за човешки ресурси | b+c+d+e | 30.117 | 73.434 | 93.934 | 111.224 | 77.939 | 85.439 | 472.087 |

Подробности за съфинансирането

Учредители на СП ГКВ са:

- Европейската общност, представлявана от Комисията, и

- Промишлената група в рамките на Европейската съвместна технологична инициатива в областта на горивните клетки и водорода (ПГ), учредена като асоциация с нестопанска цел по законодателството на Белгия.

ПГ споделя текущите разходи на Програмната служба по равно с Комисията (внесени в брой), а също така покрива и минимум 50% от оперативните разходи за изследователската дейност на СП (под формата на участие в натура).

Текущите разходи се очаква да не надхвърлят 4,5 % от общите разходи.

в милиони EUR (до три знака след десетичната запетая)

Орган за съфинансиране | 2008 | 2009 | 2010 | 2011 | 2012 | 2013 | Общо |

Промишлена група за СП ГКВ | f | 30.117 | 73.434 | 93.934 | 111.224 | 77.939 | 85.439 | 472.087 |

ОБЩО БКПЗ включително съвместно финансиране. | a+c+d+e+f | 60.234 | 146.868 | 187.868 | 222.448 | 155.878 | 170.878 | 944.174 |

4.1.2. Съвместимост с финансовото планиране

( Предложението е съвместимо със съществуващото финансово планиране.

4.1.3. Финансово отражение върху приходите

( Предложението няма финансови отражения върху приходите

4.2. Човешки ресурси на пълно работно време (ПРВ) (включително длъжностни лица, временен и външен персонал) - вж. подробности в точка 8.2.1.

Годишни нужди | 2008 | 2009 | 2010 | 2011 | 2012 | 2013 |

Общ брой човешки ресурси в категории AD/AST | 11 | 20 | 20 | 20 | 20 | 20 |

5. ХАРАКТЕРИСТИКИ И ЦЕЛИ

5.1. Нужди, които трябва да бъдат задоволени в краткосрочен или дългосрочен план

Нуждите са както следва:

- да се създаде Съвместното предприятие ГКВ като нова форма на партньорство между Комисията и промишлеността за финансиране на научни изследвания.

- да се организират покани за представяне на предложения на конкурентна основа, оценка и подбор на проекти, при което промишлеността съфинансира избрани съвместни изследователски проекти, извършвани в държава-членка, държава кандидатка или в страна, асоциирана към Седмата рамкова програма, заедно със средства от Съвместното предприятие ГКВ.

- Да се наблюдават и проследяват проекти, за които са сключени споразумения за предоставяне на безвъзмездна помощ със Съвместното предприятие ГКВ, във финансов и научен аспект;

- Да се организират търгове, необходими за дейността на Съвместното предприятие ГКВ;

- да се установяват и въвеждат всички процедури на Съвместното предприятие ГКВ, в това число финансов одит;

- да се организира разпространяването на информация за дейностите на Съвместното предприятие ГКВ;

- да се организира разпространяването на информация за дейностите на Съвместното предприятие ГКВ;

- да се организира всеки друг вид дейност, свързан със Съвместното предприятие ГКВ.

5.2. Добавена стойност от участието на Общността и съгласуваност на предложението с други финансови инструменти и възможни полезни взаимодействия

Тези проблеми са разгледани в оценката на въздействието, приложена към настоящото предложение. Оценката на въздействието се основава на социално-икономическо проучване, работен документ на службите на Комисията, а също така на принос по линия на "Keys to success" от страна на Промишлената група. На оценката на въздействието е направен преглед от група от 4 външни независими експерти на високо равнище.

5.3. Цели, очаквани резултати и свързани с тях показатели на предложението в контекста на УД рамката

Глобалната цел е създаването на политическа рамка на равнище ЕС с оглед стимулиране на интегрираните изследвания, усилията в областта на технологичния напредък и демонстрациите по отношение на технологиите, свързани с горивните клетки и водорода, за да се достигне достатъчна критична маса и да се направи значителен принос към целите на европейската енергийна политика. Подробности относно целите и обосновка могат да бъдат намерени в оценката на въздействието.

Някои от конкретните цели са да се направи възможен напредъкът на пазара на горивни клетки и водородни технологии, за да се позволи на пазарните сили да доведат до генериране на значителни обществени ползи, да се достигне критична маса от изследвания, за да могат представителите на промишлеността, публичните и частните инвеститори, отговорните лица и др